b'\n_START_ARTICLE_\nPapabile\n_START_PARAGRAPH_\nAng papabile (pagbigkas sa wikang Italyano:\xc2\xa0[pa\xcb\x88pa\xcb\x90bile], maramihan: papabili) ay isang hindi opisyal na katagang Italyano na nilikha at unang ginamit ng mga Batikanologo (Batikanolohista) at ginagamit na sa ngayon sa maraming mga wika sa buong mundo upang ilarawan ang isang tao o lalaking Katoliko, na kadalasang isang kardinal, na iniisip bilang isang maaari o malamang na kandidato upang maging mahalal bilang papa. Ang literal na salinwika ay "isang tao [o lalaki] na maaaring maging papa"._NEWLINE_Sa ilang mga pagkakataon, ang mga Kardinal ay pipili ng isang kandidatong papabile. Kabilang sa mga kardinal na "papabili" na nahalal bilang papa ay sina Eugenio Pacelli (Pio XII), Giovanni Battista Montini (Pablo VI), at Joseph Ratzinger (Benedicto XVI). Subalit, sa kung minsan, naghahalal ang Kolehiyon ng mga Kardinal ng isang lalaki o tao na hindi itinuring bilang papabile ng karamihan sa mga tagapagmatyag ng Batikano. Sa kamakailang mga taon, ang mga nahalal na papa, bagaman hindi isinaalang-alang bilang "papabili" ay kinabibilangan nina Juan XXIII, Juan Pablo I, at Juan Pablo II. Mayroong isang kasabihan ang mga Batikanologo na "ang isang lalaki [o taong] pumasok sa konklabe bilang Papa ay lumalabas mula rito bilang isang kardinal."_NEWLINE_Ang tala ng "papabili" ay nagbabago habang tumatanda ang mga kardinal. Halimbawa na, inisip na si Carlo Maria Martini ay isang "papabile" hanggang sa magretiro siya mula sa kaniyang sede sa pagsapit niya ng 75 gulang. Ang tala ng "papabili" sa konklabeng pampapa noong 2005 ay nagpakita ng kung sino ang itinuturing bilang "papabile" nang mamatay si Juan Pablo II. Dahil sa si Papa Benedicto XVI ay isa sa pinakamatatandang mga lalaki na nasa listahan, karamihan sa mga lalaking nasa talaan ay nananatili bilang mga maaaring maging kapalit niya._NEWLINE_Sa wikang Italyano, ang salitang papabile ay ginagamit din sa ibang mga sitwasyon na kinasasangkutan ng paghalal o pagtatalaga sa isang mahalagang posisyon. Halimbawa na, si Mario Draghi ay naging nasa lista ng papabili upang maging gobernador ng Bangko ng Italya.'